Nurdinjon Ismoilov Yevroosiyo parlamentlari spikerlari yig‘ilishida qatnashmoqda

Shu kunlarda O‘zbekiston Respublikasi Oliy Majlisi Qonunchilik palatasi spikeri Nurdinjon Ismoilov boshchiligidagi parlament delegatsiyasi Turkiyada bo‘lib turibdi, deb xabar beradi parlament sayti. 
Antaliya shahrida 41 mamlakat delegatsiyasi a'zolari ishtirokida o‘tayotgan “Iqtisodiy hamkorlik, atrof-muhit va Yevroosiyoning barqaror rivojlanishi” mavzusidagi Yevroosiyo parlamentlari spikerlarining III yig‘ilishida O‘zbekiston delegatsiyasi ilk bor qatnashmoqda.
Tashrifning birinchi kuni Oliy Majlis Qonunchilik palatasi spikeri Nurdinjon Ismoilov Yevroosiyo parlamentari spikerlarining III yig‘ilishi doirasida Rossiya Federatsiyasi Federal Kengashi Davlat Dumasi raisi Vyacheslav Volodin bilan uchrashdi.
Muloqot chog‘ida tomonlar Yevroosiyo parlamentlari spikerlarining III yig‘ilishi kun tartibi, shuningdek, Yevroosiyo makonining iqtisodiy rivojlanishi istiqbollarini muhokama qildilar. Suhbat davomida Spikerlar yig‘ilishida ko‘riladigan masalalar barcha qatnashchi mamlakatlar uchun dolzarb ekani qayd etib o‘tildi.  
Yevroosiyo parlamentlari spikerlarining yig‘ilishida esa, ishtirokchilar mintaqada hamkorlikni kuchaytirish uchun qonunchilik tomonidan qo‘llab-quvvatlash bo‘yicha kuchlarni birlashtirish, jumladan logistika, bojxona tartiblari, biznesni yuritishdagi to‘siqlarni olib tashlash kabi boshqa bir qator sohalarda o‘zaro manfaatli sherikchilikni rivojlantirish orqali inklyuziv va barqaror rivojlanishni ta'minlashga kelishib oldilar.
Parlament a'zolarining navbatdagi uchrashuvi Qozog‘iston Parlamenti Majlisi spikeri Nurlan Nigmatullin bilan kechdi. Muloqotlar asosini parlamentlarimiz hamkorligini yanada kengaytirish, shuningdek, ikki mamlakat o‘rtasidagi siyosiy va savdo-iqtisodiy hamkorlikni rivojlantirish masalalari tashkil etdi.
Shuningdek, Nurdinjon Ismoilov boshchiligidagi delegatsiya a'zolari Turkiyaga tashrifi davomida ushbu mamlakat tibbiyot tizimi bilan yaqindan tanishish maqsadida Antaliya shahar shifoxonasida bo‘lib, bu yerda tibbiyot muassasalari faoliyatining huquqiy asoslari, qo‘llanilayotgan yangi texnologiya va yondashuvlar bilan qiziqdi.
Oliy Majlis Qonunchilik palatasi delegatsiyasi Anqara shahridagi Oqdengiz baliqchilik tadqiqotlari institutida ham bo‘ldilar. Institutda o‘tgan muloqotlar jarayonida sohaning huquqiy asoslari, baliq yetishtirishda Turkiya tajribasi haqida so‘z yuritilib, mazkur yo‘nalishda o‘zaro tajriba almashish va hamkorlikni yo‘lga qo‘yishga doir masalalar muhokama etildi.